Sebastian Larsen fra Lindholm er bare 15 år, men han bliver allerede spået en stor fremtid i dansk boksning.

Han er en lille, ilter sort kugle i bokseringen. Hans tjat ser legende lette ud, men rammer som hammer. Fødderne danser rundt på madrassen, og modstanderen kan slet ikke følge med. 15-årige Sebastian Larsen fra Lindholm Bokseklub stillede lørdag op i Vikings Box Cup i Nørresundby i U17-klassen og gik viljestærkt efter sejrene. Kun gonggong'en og en hurtig kampdommer kunne skåne modstanderen fra Randers for en regulær afklapsning. - Det er sjældent, man får lov til at arbejde med en som ham. Han er den type, der bliver ved med at træne, efter vi andre er færdige, siger træner i Lindholm Bokseklub, Kurt Lykke. Træner fire gange om ugen Sebastian Larsen har bokset i godt tre år, og selv når han ikke træner boksning, træner han det lidt alligevel, afslører det unge talent. - Jeg træner fire gange om ugen i bokselokalet, og så træner jeg armbøjninger og løb ved siden af, siger Sebastian Larsen. Han nyder lige nu godt af et nyt samarbejde mellem ni nordjyske bokseklubber, hvor bokserne får noget ganske værdifuldt: Kamptræning. Det sker ved regelmæssige stævner rundt om i Nordjylland, hvor erfaringerne skal hjælpe dem, når de måske på et tidspunkt skal i kamp for alvor. Drømmer om DM-guld I ringen løber Sebastian Larsen ind i problemer i anden omgang. Slagene hagler ned over ham, og i stedet for at holde markeringerne, synker hans hoved - og i samme ombæring også hans krop - lige så stille ned mod skuldrene og underlaget. Men en gedigen omgang skældud i ringhjørnet sender dog den 15-årige bokser tilbage på vinderkurs. - Min store drøm er at komme til danmarksmesterskabet og så vinde det, lyder det fra Sebastian Larsen.